Na temelju članaka 11. i 12. Zakona o upravljanju javnim ustanovama u kulturi (Narodne novine br. 96/01), članka 22. Zakona o knjižnicama (Narodne novine br. 105/97, 5/98, 104/00, 87/08 i 69/09), te članka 54. Zakona o ustanovama (Narodne novine br. 76/93, 29/97, 47/99 i 35/08), ravnatelj Centra za kulturu Čepin, dana 14. prosinca 2018. godine, donosi sljedeći

**STATUT**

**CENTRA ZA KULTURU ČEPIN**

I OPĆE ODREDBE

Članak 1.

Ovim se Statutom, sukladno zakonu, pobliže određuje:

- status,

- naziv i sjedište Centra,

- djelatnosti,

- pečat,

- pravni položaj Centra,

- zastupanje i predstavljanje Centra,

- unutarnji ustroj,

- tijela Centra i djelokrug njihova rada,

- javnost rada,

- poslovna i profesionalna tajna,

- unutarnji nadzor,

- statusne promjene i prestanak rada,

- opći akti,

- ostala pitanja značajna za rad Centra za kulturu Čepin (u daljnjem tekstu: Centar)

Izrazi koji se koriste u ovom Statutu, a imaju rodno značenje, koriste se neutralno i odnose se jednako na muški i ženski spol.

Članak 2.

Općina Čepin postala je osnivač Ustanove na temelju Rješenja Ministarstva kulture i prosvjete, KLASA: 023-03/94-01-106, URBROJ: 532-03-3/1-94-01, od 22. veljače 1994. godine.

Centar je pravni sljednik Centra za kulturu „Polet“ Čepin i sljedbenik tradicije Hrvatske čitaonice „Matija Gubec“ Čepin, osnovane 1895. godine u Čepinu.

Članak 3.

Centar ima status javne ustanove u kulturi.

Osnivačka prava nad Centrom ima Općina Čepin.

Članak 4.

Centar je pravna osoba, upisana u sudski registar Trgovačkog suda u Osijeku pod brojem MBS: 030004850.

Članak 5.

U pravnom prometu s trećim osobama, Centar ima prava i obveze utvrđene ovim Statutom, Zakonom i drugim propisima koji reguliraju djelatnost koje Centar obavlja.

Centar odgovara za svoje obveze cijelom svojom imovinom.

II NAZIV I SJEDIŠTE CENTRA

Članak 6.

Centar obavlja svoju djelatnost, posluje i sudjeluje u pravnom prometu pod nazivom CENTAR ZA KULTURU ČEPIN.

Naziv Centra ispisan je na ploči koja je istaknuta na zgradi Centra.

Članak 7.

Sjedište Centra je Čepin.

O promjeni naziva i sjedišta Centra, odlučuje osnivač Centra.

Članak 8.

Poslovna adresa Centra je Čepin, Kralja Zvonimira 98.

O promjeni poslovne adrese, odlučuje ravnatelj Centra uz suglasnost osnivača.

III DJELATNOSTI CENTRA

Članak 9.

Djelatnost Centra su:

92.51.1 Djelatnost knjižnica

\* prikupljanje, pohrana, čuvanje, trajna zaštita i osiguravanje dostupnosti sveukupnog fonda knjižnice

\* izgradnja i osiguravanje dostupnosti reprezentativne zbirke strane znanstvene i stručne periodike, knjiga i ostale građe s posebnim naglaskom na sekundarnoj građi/bazama podataka te građi interdisciplinarnog i multidisciplinarnog karaktera,

\* prikupljanje službenih publikacija međunarodnih organizacija i stranih vlada (depozitarna knjižnica),

\* organizacija, uz opći fond knjiga i periodike, specijalnih zbirki,

\* obavlja i koordinira službe za katalogizaciju u publikaciji (Cataloguing in Publication-CIP),

\* izrađuje kataloge/baze podataka za građu u svojem fondu i omogućuje njihovo javno korištenje,

\* uspostavlja službe za korisnike poradi djelotvorne i organizirane dostupnosti građe i informacija,

\* koordinira i provodi poučavanje korisnika,

\* savjetuje, stručno nadzire i koordinira rad knjižnica te organizira i koordinira stalno stručno usavršavanje svojih djelatnika,

\* izdaje vodiče, bibliografije, publikacije na osnovi vlastitog fonda, publikacije iz knjižničarstva i drugo,

\* organizira izložbe, stručno vođenje po Knjižnici, predstavljanje Knjižnice i hrvatskog knjižničarskog sustava u javnosti i drugo,

\* uvoz inozemnih znanstvenih časopisa

\* muzejska djelatnost

\* sistemsko sakupljanje, čuvanje, stručna zaštita, stručna i znanstvena obrada i pedagoško obrazovnoprezentiranje pokretnih kulturnih dobara domaće i inozemne umjetničke obrtničke i industrijske proizvodnje povijesnog i suvremenog razvoja

\* pripremanje i održavanje stalne, povremene i pokretne izložbe u zemlji i inozemstvu, organiziranje i održavanje predavanja, seminari, tečajevi i slični oblici rada, izdavanje kataloga i druge stručne znanstvene publikacije

\* izrada propagandnog materijala za upoznavanje i popularizaciju muzejske građe i ostvarivanje drugih oblika muzejske djelatnosti u skladu sa zakonom

\* posredovanje na malo predmetima koji ne čine muzejsku građu (proizvodi domaće radinosti umjetničkih zanata i dizajna, satovi i proizvodi od plemenitog metala, knjige i muzikalije, umjetničke reprodukcije, kemijski proizvodi)

\* priprema i organizacija te javno izvođenje dramskih, opernih, operetnih i baletnih djela, musicala, simfonijskih koncerata, oratorija, manjih koncertnih formi i drugih kazališnih i scenskih djela

\* organiziranje i provođenje edukativnih, dramskih, glazbenih i scenskih tečajeva, radionica i predavanja

\* razvijanje kazališnog i kulturnog života u Republici Hrvatskoj

\* tehnička izvedba predstava tekućeg repertoara

\* proizvodnja i projektiranje scenske opreme

\* pohrana, prijevoz i održavanje scenske opreme

\* tehničke i zanatske usluge za kazališnu produkciju

\* prodaja proizvoda povezanih uz Kazalište i kazališnu djelatnost unutar kazališne zgrade - trgovina na malo knjigama, papirnatom robom i drugo

\* organiziranje simpozija, savjetovanja i drugih skupova u vezi s kazališnim radom i djelatnošću

\* skrb o kazališnom fundusu

\* održavanje koncertnih, glazbeno-scenskih, estradnih zabavnih, kulturno-umjetničkih i drugih priredaba

\* organiziranje festivalskih, reprezentativnih i svečanih priredaba, kongresa i drugih društvenih manifestacija

\* organiziranje javnog prikazivanja filmova

\* snimanje i presnimavanje video-materijala

\* nakladnička djelatnost

\* pružanje tehničkih, reklamnih i propagandnih usluga

\* izdavanje i distribucija nosača zvuka te video materijala

Sve djelatnosti Centar obavlja temeljem plana i programa rada kojega na prijedlog ravnatelja, usvaja osnivač.

Članak 10.

Djelatnost Centra upisuje se u sudski registar kod Trgovačkog suda i nadležne upisnike pri Ministarstvu kulture Republike Hrvatske.

O promjeni djelatnosti odlučuje osnivač, pod uvjetima i na način propisan Zakonom o ustanovama.

IV PEČAT CENTRA

Članak 11.

Centar ima pečat okruglog oblika, promjera 25 mm, s nazivom i sjedištem Centra, koji služi u poslovanju Centra.

O broju pečata ili štambilja, načinu korištenja te osobama koje su odgovorne za njihovo korištenje i čuvanje, odlučuje ravnatelj Centra.

V PRAVNI POLOŽAJ CENTRA

Članak 12.

Centar stječe svojstvo pravne osobe upisom u sudski registar pri nadležnom Trgovačkom sudu.

Centar gubi svojstvo pravne osobe brisanjem iz sudskog registra.

Članak 13.

Centar posluje samostalno i obavlja svoju djelatnost radi koje je osnovan u skladu i na način određen zakonom, ovim Statutom i drugim općim aktima Centra i pravilima struke.

Centar može u pravnom prometu stjecati prava i preuzimati obveze, može biti vlasnikom pokretnih i nepokretnih stvari te može biti strankom pred sudovima te državnim tijelima i drugim tijelima s javnim ovlastima, sukladno zakonu i ovome Statutu.

Članak 14.

Imovinu Centra čine sve nekretnine i pokretnine na kojima pravo raspolaganja i korištenja ima Centar, sredstva za rad stečena pružanjem usluga ili pribavljena iz drugih izvora.

Članak 15.

Bez odluke osnivača Centar ne može:

- promijeniti naziv i sjedište,

- promijeniti status,

Bez suglasnosti osnivača, Centar ne može odlučiti o:

- promjeni djelatnosti,

- udruživanju u zajednicu ustanova,

- osnivanju druge pravne osobe,

- korištenju zajmova i kredita.

Bez suglasnosti osnivača, Centar ne može:

- steći, opteretiti, otuđiti ili raspolagati nekretninama,

- steći, opteretiti ili otuđiti pokretnu imovinu čija pojedinačna vrijednost prelazi iznos od 70.000,00 kn,

- sklopiti pravne poslove kojima je predmet preuzimanje prava/obaveza, čija je vrijednost veća od 70.000,00 kn

Članak 16.

Ako Centar u obavljanju svoje djelatnosti ostvari dobit, ona se upotrebljava isključivo za obavljanje i razvoj djelatnosti i unapređenje rada Centra, sukladno zakonskim i podzakonskim aktima.

Članak 17.

Centar ima jedinstveni žiro-račun preko kojega obavlja promet novčanim sredstvima.

VI ZASTUPANJE I PREDSTAVLJANJE CENTRA

Članak 18.

Centrom upravlja, predstavlja ga i zastupa ravnatelj.

Ravnatelje Centra može dati punomoć drugoj osobi da zastupa Centar u pravnom prometu. Punomoć može dati samo u granicama svojih ovlasti utvrđenih zakonom ili ovim Statutom. U punomoći se navode radnje odnosno poslovi za koje je punomoć izdana.

Ravnatelja Centra, u slučaju privremene spriječenosti, u obavljanju poslova zamjenjuje radnik Centra kojega on odredi.

Radnik Centra iz prethodnoga stavka, ima prava i dužnosti obavljati one poslove ravnatelja čije se izvršenje ne može odgađati do prestanka ravnateljeve spriječenosti.

Radnik Centra može na način utvrđen ovim člankom, mijenjati ravnatelja najduže u trajanju od 60 dana.

Članak 19.

Ravnatelj Centra ima sva ovlaštenja u pravnom prometu, u okviru djelatnosti Centra upisane u sudski registar, a u skladu s ovim Statutom.

Članak 20.

Ravnatelj Centra ovlašten je u ime i za račun Centra, samostalno sklapati pravne poslove osim onih čija vrijednost prelazi iznos od 70.000,00 kn.

Članak 21.

Ravnatelj ne može bez posebne ovlasti osnivača nastupati kao druga ugovorna strana i s Centrom sklapati ugovore u svoje ime i za svoj račun, u svoje ime i za račun drugih osoba ili u ime i za račun drugih osoba.

Ograničenje iz prethodnoga stavka odnosi se i za slučajeve kada ravnatelj Centra sklapa poslove u ime Centra a zakonski zastupnik/predstavnik i/ili član društva (ili drugi oblik sudjelovanja u vlasničkoj strukturi pojedine pravne osobe), je osoba koja je krvno, tazbinski ili na drugi način povezana sa ravnateljem Centra.

VII STANDARDI KVALITETE USLUGA CENTRA

Članak 22.

Ravnatelj je u obvezi organizirati pružanje usluga koje Centar pruža korisnicima, na način da u potpunosti poštuje zakonske i podzakonske akte te pravila struke, koji reguliraju sve djelatnosti kojima se Centar bavi.

VIII UNUTARNJE USTROJSTVO CENTRA

Članak 23.

Svi poslovi obavljaju se pod neposrednim rukovođenjem ravnatelja Centra.

Pravilnikom o radu te Pravilnikom o unutarnjem ustroju, uređuje se ustroj, način rada i opis radnih mjesta.

IX TIJELA CENTRA

RAVNATELJ

Članak 30.

Radom Centra upravlja ravnatelj.

U obnašanju svoje dužnosti ravnatelj:

- organizira i vodi rad i poslovanje Centra,

- predstavlja i zastupa Centar i odgovora za zakonitost rada Centra,

- poduzima sve pravne radnje u ime i za račun Centra, zastupa Centar u svim postupcima pred sudovima, upravnim i drugim državnim tijelima, te drugim pravnim osobama s javnim ovlastima,

- osnivaču podnosi prijedloge Statuta i/ili njegovih izmjena i dopuna, drugih općih akata, programa i planova, organizira izvršenje i odgovoran je za provedbu pisanih uputa, naloga i odluka osnivača,

- provodi radnje potrebne za zapošljavanje radnika,

- vodi stručan rad i odgovoran je za stručni rad Centra,

- donosi Pravilnik o radu i Pravilnik o unutarnjem ustroju uz suglasnost osnivača,

- donosi druge opće i pojedinačne akte i akte poslovanja utvrđene Statutom,

- uz suglasnost osnivača, donosi godišnji program rada i razvoja Centra i nadzire njegovo provođenje,

- uz suglasnost osnivača, utvrđuje prijedlog financijskog plana te izrađuje polugodišnji i godišnji izvještaj o izvršenju financijskog plana,

- uz suglasnost osnivača, donosi plan investicija,

- donosi godišnji plan nabave roba i usluga,

- odlučuje o davanju jamstva za kreditno zaduživanje, uz suglasnost osnivača,

- podnosi osnivačima izvješće o poslovanju Centra, najmanje jednom godišnje,

- donosi odluke u vezi s predmetima kojima se odlučuje o pojedinim pravima radnika,

- daje osnivačima prijedloge i mišljenja o pojedinim pitanjima,

- predlaže osnivačima proširenje ili promjenu djelatnosti i druge statusne promjene,

- odlučuje o nabavi, odnosno prodaji osnovnih sredstava i drugih pokretnina te izvođenju investicijskih radova, investicijskog i tekućeg održavanja čija pojedinačna vrijednost ne prelazi 70.000,00 kn

- obavlja i druge poslove određene zakonom, aktom o osnivanju i ovim Statutom i općim aktima Centra

Članak 31.

Za ravnatelja Centra može biti imenovana osoba koja ispunjava sljedeće uvjete:

1. Državljanstvo Republike Hrvatske
2. Završen preddiplomski i diplomski studij ili integrirani preddiplomski i diplomski sveučilišni studij s područja društvenih znanosti, polja informacijske i komunikacijske znanosti ili polja pedagogije
3. Najmanje 5 godina radnoga staža na odgovarajućim poslovima u struci
4. koja nije kažnjena za kazneno djelo zlouporabe stečaja, zlouporabe u postupku stečaja, pogodovanja vjerovnika ili povrede obveze vođenja trgovačkih i poslovnih knjiga iz Kaznenog zakonika Republike Hrvatske i to za vrijeme od pet godina po pravomoćnosti presude kojom je osuđena, s time da se u to vrijeme ne računa vrijeme provedeno na izdržavanju kazne ili protiv koje nije izrečena mjera sigurnosti zabrane obavljanja zanimanja koje je u potpunosti ili djelomično obuhvaćeno predmetom poslovanja Centra za vrijeme dok traje ta zabrana.

Članak 32.

Ravnatelja imenuje i razrješava osnivač.

Ravnatelj se imenuje na temelju javnog natječaja koji se objavljuje u jednoj javnoj dnevnoj tiskovini.

Ako se na objavljeni natječaj nitko ne javi ili nitko od prijavljenih kandidata ne bude izabran, natječaj će se ponoviti.

Do imenovanja ravnatelja na temelju ponovljenog natječaja, imenovati će se vršitelj dužnosti ravnatelja, ali najduže do godinu dana.

Vršitelj dužnosti ravnatelja mora ispunjavati uvjete koji su propisani i za ravnatelja.

Mandat ravnatelja traje četiri godine a ista osoba može biti ponovno imenovana za ravnatelja.

Članak 33.

Javni natječaj za imenovanje ravnatelja raspisuje i provodi povjerenstvo imenovano temeljem članka 3. Zakona o upravljanju javnim ustanovama u kulturi (Narodne novine br. 96/01).

Odluka o raspisivanju natječaja donosi se najkasnije tri mjeseca prije isteka mandata ravnatelja.

Članak 34.

Izbor kandidata za ravnatelja Centra provodi se javnim glasovanjem.

Članak 35.

Osoba imenovana za ravnatelja sklapa sa Centrom (kojega u tome slučaju predstavlja Načelnik osnivača), ugovor o radu u punom ili nepunom radnom vremenu, na vrijeme od četiri godine.

Ako je za ravnatelja imenovana osoba koja je u Centru već od prije zaposlena te ima sklopljeni ugovor o radu na neodređeno vrijeme za obavljanje drugih poslova, prava i obveze iz prethodnoga ugovora o radu, na njezin zahtjev, mirovati će do proteka mandata na koji je imenovana.

Ravnatelj Centra može biti i osoba koja će upravljati Centrom a da sa Centrom nije u radnom odnosu. U tom slučaju, ravnatelj će sa Centrom (kojega predstavlja Načelnik osnivača), sklopiti ugovor o uređenju međusobnih odnosa. Ovim Ugovorom o uređenju međusobnih odnosa, može se ugovoriti i da ravnatelj za poslove koje obavlja temeljem spomenutoga Ugovora, prima i naknadu te ima pravo na naknadu troškova koji bi mu temeljem ovoga nastali.

Članak 36.

Osnivač će razriješiti ravnatelja i prije isteka mandata na koji je izabran, ako:

- ravnatelj to osobno zahtijeva,

- nastanu razlozi koji po posebnim propisima dovode do prestanka ugovora o radu,

- nastupila zapreka iz članka 31. ovoga Statuta,

- bez opravdanog razloga ne provodi usvojeni program rada Centra

- u svojem radu krši propise i opće akte Centra ili neopravdano ne izvršava odluke i/ili upute osnivača i/ili postupa u suprotnosti sa istima,

- svojim nesavjesnim ili nepravilnim radom prouzroči Centru štetu, zanemaruje ili nemarno obavlja svoje dužnosti tako da su nastale ili mogu nastati smetnje ili poteškoće u obavljanju djelatnosti,

- je nalazom kojega nadzora/inspekcije, ustanovljena teža povreda propisa i općih akata Centra ili su utvrđene veće nepravilnosti u radu Centra.

Članak 37.

U slučaju razrješenja ravnatelja Centra prije isteka mandata ili u slučaju da se na raspisani natječaj za ravnatelja nitko ne prijavi ili nitko od prijavljenih kandidata ne bude izabran, do imenovanja ravnatelja na temelju ponovljenog natječaja, osnivač će imenovati vršitelja dužnosti ravnatelja Centra, najduže do godinu dana.

X JAVNOST RADA CENTRA

Članak 45.

Rad Centra je javan.

Centar je dužan pravodobno i istinito obavještavati javnost o obavljanju djelatnosti ili dijela djelatnosti radi koje je osnovan.

Za obavještavanje javnosti, Centar može izdavati periodične biltene, publikacije, podnositi izviješća, odnosno na druge načine obavještavati javnost o svom djelovanju.

Centar je dužan osobi koja to traži, dati informaciju o obavljanju svoje djelatnosti i omogućiti uvid u dokumentaciju, osim ako se rado o poslovnoj ili profesionalnoj tajni ili kada se tražena dokumentacija odnosno informacija odnosi na osobne podatke fizičkih osoba.

O obavještavanju javnosti brine ravnatelj ili osoba koju on ovlasti.

Osoba iz prethodnoga stavka, dužna je putem sredstava javnog priopćavanja (tisak, radio, televizija, Internet ili druga sredstva), obavještavati točno i pravovremeno javnost o djelatnostima i radu Centra te o istome davati izjave.

Članak 46.

Radnici Centra imaju pravo u svakome trenutku pravo uvida u opće akte Centra a posebice u one koji reguliraju radne odnose.

XI POSLOVNA I PROFESIONALNA TAJNA

Članak 47.

Poslovnom tajnom smatraju se isprave i podaci čije bi priopćavanje ili davanje na uvid neovlaštenim osobama, bilo protivno poslovanju Centra ili štetilo njegovom poslovnom interesu i/ili ugledu.

Profesionalnom tajnom smatraju se isprave i podaci koje Centar posjeduje o radnicima i korisnicima usluga Centra.

Poslovnu i profesionalnu tajnu dužni su čuvati ravnatelj i radnici Centra kao i svi treći koji na bilo koji način, putem poslovnog odnosa sa Centrom, steknu uvid u koji od podataka tj. dokumenata, koji predstavljaju poslovnu i profesionalnu tajnu.

Obveza čuvanja poslovne i profesionalne tajne ne prestaje ni nakon prestanka statusa na temelju kojeg su dužni čuvati poslovnu i profesionalnu tajnu.

Povreda obveze čuvanja poslovne i profesionalne tajne, predstavlja najtežu povredu ugovora o radu te predstavlja razlog za izvanredni otkaz ugovora o radu.

O čuvanju poslovne i profesionalne tajne neposredno skrbi ravnatelj Centra.

Članak 48.

Ravnatelj Centra donijeti će Pravilnik o poslovnoj tajni kojim će detaljnije urediti što se smatra poslovnom tajnom.

XII UNUTARNJI NADZOR

Članak 49.

Centar provodi unutarnji nadzor nad radom svojih ustrojstvenih jedinica i radnika.

Unutarnji nadzor provodi se na način propisan općima aktom Centra i godišnjim planom i programom provedbe unutarnjeg nadzora.

Godišnji plan i program provedbe unutarnjeg nadzora, Centar je u obvezi izraditi najkasnije do 20. prosinca tekuće godine za iduću godinu.

XIII OPĆI AKTI

Članak 50.

Opći akti Centra su Statut, pravilnici, poslovnici i odluke kojima se uređuju pojedina pitanja vezana za obavljanje djelatnosti Centra.

Članak 51.

U Centru se donose ovi opći akti:

- Statut,

- Pravilnik o radu,

- Pravilnik o unutarnjem ustroju,

- Pravilnik o zaštiti na radu,

- Pravilnik o zaštiti od požara,

- Pravilnik o poslovnoj tajni,

- Pravilnik o unutarnjem nadzoru

- ostali opći akti koje je potrebno donijeti prema odredbama posebnih zakona

Članak 52.

Statut donosi ravnatelj Centra. Pravilnik o radu i Pravilnik o unutarnjem ustroju, donosi ravnatelj Centra uz suglasnost osnivača dok ostale opće akte iz članka 51. ovoga Statuta, donosi ravnatelj samostalno.

Članak 53.

Izmijene i dopune općih akata iz članka 51. ovoga Statuta, donose se po istome postupku koji je propisan i za donošenje akta koji se mijenja i/ili dopunjuje.

Opći akti stupaju na snagu osmog dana od dana njihova objavljivanja na oglasnoj ploči Centra ili glasilu Centra a u izuzetnim slučajevima i danom objavljivanja.

Članak 54.

Odredbe općih akata moraju biti u skladu sa zakonom i ovim Statutom.

U slučaju njihove nesuglasnosti, primjenjivati će se odgovarajuće odredbe zakona i ovoga Statuta.

Ocjenu nesuglasnosti Statuta i ostalih općih akata, daje osnivač Centra koji ujedno i inicira postupak radi međusobnog usklađivanja tiha akata u smislu prethodnih stavaka ovoga članka.

Članak 55.

Za tumačenje odredbi općih akata nadležan je osnivač Centra.

XIV STATUSNE PROMJENE

Članak 56.

O svim statusnim promjenama, odluke donosi isključivo osnivač.

XV PRESTANAK RADA CENTRA

Članak 57.

Centar prestaje s radom kada se ispune uvjeti i pretpostavke iz članka 71. i 72. Zakona o ustanovama, odnosno prema odredbama važećeg zakona koji regulira pitanje prestanka rada ustanova.

XVI IZMJENE I DOPUNE STATUTA

Članak 59.

Statut mijenja i dopunjuje osnivač.

Prijedlog za pokretanje postupka izmjena i dopuna Statuta može dati i ravnatelj Centra.

XVII TUMAČENJE ODREDBI STATUTA

Članak 59.

U slučaju nejasnoća ili oko nesuglasnosti oko tumačenja Statuta, mjerodavno tumačenje daje osnivač Centra.

XVIII PRIJELAZNE I ZAVRŠNE ODREDBE

Članak 60.

Do donošenja općih akata Centra iz članka 51. ovoga Statuta, ostaju na snazi postojeći akti ako nisu u suprotnosti sa Zakonom i ovim Statutom.

Opći akti određeni ovim Statutom donijeti će se u roku od 60 dana od dana stupanja na snagu ovoga Statuta.

Članak 61.

Stupanjem na snagu ovoga Statuta, prestaje sa važenjem Statut Centra za kulturu Čepin od 5. travnja 1996. godine.

Članak 62.

Ovaj Statut stupa na snagu osmog dana od dana objave na oglasnoj ploči Centra, a objaviti će se i službenom glasniku Općine Čepin.

URBROJ: 1/2019.

Objavljeno na oglasnoj ploči Centra 02. siječnja 2019.g.

Ravnatelj:

Željko Mamić, mag. educ. philol. croat.